recursal/SuperWikiNEXT-32B huggingface dataset:
**Bhisho** (Xhosa: "buffel", voorheen Bisho<) is 'n dorp in Suid-Afrika en die hoofstad van die Oos-Kaap. Bhisho lê aangrensend aan die stad Qonce (voorheen King William's Town), naby die groot hawestad Oos-Londen, en val in die Buffalo City Metro. Die provinsiale wetgewer en byna alle staatsdepartemente se provinsiale hoofkantore is in die dorp gevestig. Die plaaslike Bhisho-lughawe bedien die dorp en King William’s Town. Bhisho is aan die N2-nasionale pad geleë.

Geskiedenis
-----------

Onder sy vorige naam van Bisho,ref>*Old Place Names*. Departement van Kuns en Kultuur, Suid-Afrika. URL besoek op 22 Februarie 2016.</ref>) was dit die hoofstad van die voormalige tuisland Ciskei vanaf 1981 tot 1994. Die Ciskei het onafhanklikheid verkry op 4 Desember 1981, hoewel dit nooit buite Suid-Afrika erken was nie, en is op 12 Augustus 1994 weer by Suid-Afrika ingelyf. Gedurende sy tyd as 'n tuislandhoofstad, het Bisho 'n susterstad ooreenkoms onderteken met die vestiging van Ariel in die Israelies-besette Wesbank.

### Bisho-slagting

Op 7 September 1992 was hierdie klein dorpie die toneel van die Bisho-slagting, toe sowat 90 000 betogers opgeruk het na die Bisho-stadion. Hulle was ter ondersteuning van die aftakeling van die Ciskei, wat nog steeds 'n mate van onafhanklikheid probeer handhaaf het, asook die verwydering van die Ciskeise leier, brigadier Oupa Gqozo, uit sy pos. Die Ciskei-weermag het op die heuwels rondom die stadion op die skare losgebrand en 28 mense doodgeskiet en nóg 100 gewond. Die bloedbad het op 'n kritieke tyd plaasgevind, toe onderhandelings om 'n nuwe demokrasie in Suid-Afrika reeds ver gevorderd was.

Ná dié slagting is samesprekings tussen die African National Congress, die Nasionale Party-regering en ander partye oor ’n nuwe staatkundige bedeling vir Suid-Afrika, wat ná die Boipatong-slagting in Junie van dieselfde jaar opgeskort is, met hernude ywer hervat.

Sien ook
--------

* Lys van dorpe in Suid-Afrika
Die kenteken van die Orde van die Draak.
Die **Orde van die Draak** (Latyn: *Societas Draconistarum*, letterlik "Vereniging van die Drakoniste") was 'n monargistiese ridderlike orde net vir uitverkore adellikes en monarge. Dit is in 1408 gestig deur Sigismund van Luxemburg, wat toe koning van Hongarye was en later keiser van die Heilige Romeinse Ryk geword het. Die orde was geskoei op die militêre ordes van die Kruisvaarders en het van sy lede geverg om die kruis te verdedig en teen die vyande van die Christendom, veral die Ottomaanse Ryk, te veg.

Die orde het in die eerste helfte van 15de eeu floreer, veral in Duitsland en Italië. Ná Sigismund se dood in 1437 het die belangrikheid van die orde in Wes-Europa afgeneem. Ná die val van Konstantinopel in 1453 het dit egter steeds 'n rol gespeel in Hongarye, Kroasië, Serwië, Roemenië en Albanië – lande wat besonder deur die Ottomane geteister is. Die *woiwode* (prins) van Walachye, Vlad II Dracul, die vader van Vlad Dracula, se bynaam kom van die Orde van die Draak af.

Skakels
-------

* Wikimedia Commons het meer media in die kategorie Orde van die Draak.

* Hierdie artikel is in sy geheel of gedeeltelik uit die Engelse Wikipedia vertaal.
**Dupleks vlekvrye stale** het ‘n gemengde struktuur van kubies-ruimtegesentreerde ferriet en kubies-vlakgesentreerde austeniet[1]. Die presiese hoeveelheid van elke fase word bepaal deur die samestelling en hittebehandeling. Die meete legerings is ontwerp om ongeveer gelyke hoeveelhede van elke fase te bevat in die uitgegloeide toestand. Die hoof-legeringselemente is chroom en nikkel. Stikstof, molibdeen, koper, silikon en wolfram kan bygevoeg word om die strukturele balans te beheer en om sekere korrosieweerstand-eienskappe te verkry. Die korrosieweerstand van dupleks vlekvrye stale kom ooreen met dié van die austenitiese vlekvrye stale met vergelykbare legeringsinhoud, maar dupleks vlekvrye stale het hoër treksterktes en vloeigrense en het ook beter weerstand teen spanninskorrosiekraking. Die taaiheid van dupleks vlekvrye stale lê tussen dié van ferritiese vlekvrye stale en austenitiese vlekvrye stale.

Die voordele wat dupleks vlekvrye stale bied bo die konvensionele 300-reeks vlekvrye stale is sterktes ongeveer twee keer van dié van austenitiese stale, weerstand teen spanningskorrosie-kraking en putkorrosie. Hierdie materiale kan gebruik word in die temperatuurstrek van -60 tot 300°C.

Die hoë vloeigrens van dupleks vlekvrye stale bied ontwerpingenieurs die moontlikheid om dunner wanddikte materiaal te gebruik met voldoende druk- en lasdraende kapasiteit, wat lei tot laer massas en korter sweistyd. Die vloeigrens van 22Cr 5.5Ni 3Mo 0.15N grade is ten minste 450 MPa, wat twee keer hoër is as die vloeigrens van austenitiese vlekvye stale en aanmerklik hoër as dié van ferritiese vlekvye stale.

  

Dupleks vlekvrye stale word in ‘n wye reeks industrieë gebruik, veral olie en gas, pulp en papier, hitteruilers en drukvate, in brugkonstruksie en ontsoutings- en waterbehandelingsaanlegte. Hulle word gereeld aanbeveel vir vervangings waar austenitiese vlekvrye stale gefaal het as gevolg van chloried-spanningskorrosie-kraking of ander korrosieprobleme.

  

**Verwysings**

1. Davis JR, editor. Stainless steels. ASM international; 1994.
**Radio Kootwijk** is ’n nedersetting in die munisipaliteit Apeldoorn in die provinsie Gelderland in Nederland.

Dit is geleë in 'n heide- en woudryke gebied in die Veluwe-streek, oos van die sandheuwels van die Kootwijkerzand en die dorpie Kootwijk. Radio Kootwijk het 'n gekombineerde statistiese lys met Hoog Soeren, die gehuggie bestaan uit ongeveer 37 huise. Die dorpie is bekend vir sy ikoniese radiosender.

Radiosender
-----------

Radio Kootwijk se Gebou A
Die huisvesting van Radio Kootwijk het ontstaan as gevolg van die bou van 'n kortgolfradiosender met dieselfde naam, wat in 1918 begin het. Die sender het in die 20ste eeu 'n belangrike rol gespeel as 'n kommunikasiefasiliteit tussen Nederland en sy destydse kolonie Nederlands Oos-Indië. In 1923 het Nederlandse PTT trans-oseaniese telegrafie begin met behulp van 'n langgolfsender ('n 400 kW hoëfrekwensie alternator) van die Duitse Telefunken-maatskappy onder die roepsein PCG, op 24 kHz en 48 kHz. Teen 1925 is die langgolfsender verander deur 'n kortgolfbuisgebaseerde elektroniese sender wat 'n baie beter werkverrigting gehad het as gevolg van die beter voortplanting van kortgolwe. Met hierdie nuwe tegnologie is in 1928 'n radio-telefoniese verbinding tot stand gebring. Aan die einde van die Tweede Wêreldoorlog het die Duitse besettingsmagte die sender opgeblaas. Daarna is van die radiotorings herbou.
Seelewe-uitwissing tydens die Fanerosoïkum
%
Miljoene jare gelede
K–Pg
Tr–J
P–Tr
Laat-D
O–S

Die blou grafiek toon die persentasie (nie die werklike getalle nie) van see-genera wat uitgewis is tydens enige tydperk. Dit verteenwoordig nie alle seespesies nie, net dié waarvan fossiele bestaan. Die name van die "Groot Vyf" uitwissings is klikbare hiperskakels. *(bron)*

Die **Ordovisium-Siluur-uitwissing** was die tweede grootste uitwissingsvoorval in die Aarde se geskiedenis in terme van die persentasie biologiese genera wat uitgesterf het. Twee uitwissingsfases het oënskynlik tussen sowat 450 miljoen en 440 miljoen jaar gelede plaasgevind, sowat ’n miljoen jaar uitmekaar. Net die Perm-Trias-uitwissing was meer katastrofies.

In die tyd van die uitwissing was alle lewe tot die oseane en seë beperk. Meer as 60% van die ongewerweldes in die see is uitgewis. Die direkte rede vir die uitwissing is waarskynlik die beweging van die superkontinent Gondwana na die suidelike poolstreek. Dit het gelei tot ’n verkoeling, ysvorming en daling in die seevlak. Laasgenoemde het lewe aan die kus ontwrig. Bewyse vir die ysvorming is in neerslae in die Sahara-woestyn gevind.

Die uitwissing het tydens een van die grootste diversifikasies in die Aarde se geskiedenis plaasgevind. Dit vorm die grens tussen die geologiese periodes Ordovisium en Siluur. Sowat 100 biologiese families van seelewe is uitgewis, wat sowat 49% van alle genera verteenwoordig.

Moontlike oorsake
-----------------

Die uitwissing word tans intens bestudeer. Die fases skyn ooreen te stem met die begin en einde van die grootste ystydperk van die huidige geologiese eon, die Fanerosoïkum, wat die einde aandui van ’n langer afkoelingsperiode aan die einde van die Ordovisium, toe meer tipiese kweekhuistoestande geheers het.

Die uitwissing is voorafgegaan deur ’n daling in die atmosferiese koolstofdioksied, wat die vlak van die seë beïnvloed het waar die meeste organismes voorgekom het. Terwyl Gondwana in die rigting van die Suidpool beweeg het, het ys bo-op gevorm. Wanneer ysvorming of yssmelting plaasvind, daal en styg die oseane onderskeidelik. Met die dalings is baie ekologiese nisse vernietig, en met die stygings is die nisse weer gevul met verkleinde stigterpopulasies waarvan talle families uitgewis is. Dan het die seevlak weer gedaal met die volgende ysvormingstydperk, wat biologiese diversiteit weer eens verklein het.

Die spesies wat oorleef het, was dié wat die veranderende toestande kon hanteer en die ekologiese nisse kon vul wat deur ander spesies se uitwissing gelaat is.

Einde van die uitwissing
------------------------

Die einde van die tweede fase het aangebreek toe smeltende ys aan die einde van die ystydperk die seevlak weer laat styg en stabiliseer het. Die heroplewing aan die begin van die Siluur het die bioversiteit vergroot binne die oorlewende genera.

Bronne
------

* Emiliani, Cesare. (1992). *Planet Earth : Cosmology, Geology, & the Evolution of Life & the Environment*. Cambridge University Press. (Sagteband ISBN 0-521-40949-7)
Die **Orde van Lenin** (Russies: Орден Ленина, *Orden Lenina*), wat genoem is na Wladimir Lenin, die leier van die Russiese Rewolusie van 1917, was die hoogste toekenning in die Sowjetunie. Dit is op 6 April 1930 deur die Sentrale Uitvoerende Komitee ingestel.

* Orde van Lenin tipe 2
* Orde van Lenin tipe 3
* Orde van Lenin tipe 4

Toekennings
-----------

Die Orde van Lenin is toegeken aan:

* Burgerlikes vir besondere dienste aan die staat
* Weermaglede vir uitstekende diens
* Diegene wat vriendskap en samewerking tussen volke en vrede bevorder het
* Diegene wat voortreflike diens aan die Sowjet-staat en gemeenskap gelewer het

Van 1944 tot 1957, voordat afsonderlike medaljes ingestel is, is dit ook toegeken aan mense vir 25 jaar merkwaardige militêre diens. Mense wat die titel Held van die Sowjetunie en Held van Sosialistiese Arbeid ontvang het, het ook die Orde van Lenin gekry as deel van hul toekenning. Ook buitelanders, stede, fabrieke, streke, militêre eenhede en skepe kon dit kry.

Die eerste ontvanger van die toekenning was die koerant *Komsomolskaja Prawda*, destyds die spreekbuis van die Kommunistiese Jeugliga, op 23 Mei 1930. Die eerste persoon wat dit ’n tweede keer ontvang het, was die vlieënier Waleri Tsjkalof in 1936. Nog ’n vlieënier, Wladimir Kokkinaki, was die eerste persoon wat dit ’n derde keer gekry het. Die persoon wat dit die meeste keer (11 keer) gekry het, is Dmitri Oestinof, minister van verdediging van 1976 tot 1984.

Altesaam 431 418 van die medaljes is tydens die bestaan daarvan toegeken – die laaste een op 21 Desember 1991.

### Bekende ontvangers

Streke en organisasies wat die Orde van Lenin ontvang het, is:

* Al vyftien republieke van die Sowjetunie
* Komsomol, die Kommunistiese Jeugliga
* Moskou-oblast, ’n streek
* *Komsomolskaja Prawda*, ’n koerant
* *Prawda*, ’n koerant
* Moskou, Donetsk en Jekaterinburg, stede

Bekende individue wat dit gekry het, is:

* Fidel Castro, Kubaanse leier
* Sergei Eisenstein, rolprentregisseur
* Joeri Gagarin, die eerste mens in die ruimte
* Erich Honecker, oudleier van Oos-Duitsland
* Sergei Iljoesjin, vlieënier en ontwerper van vliegtuie (agt keer)
* Michail Kalasjnikof, ontwerper van die AK-47
* Nikita Chroesjtsjof, Sowjet-leier
* Kim Philby, Britse/Sowjet-spioen
* Dmitri Sjostakowitsj, Sowjet-komponis
* Josip Broz Tito, president van Joego-Slawië (1945–1980)
Paul Dukas
**Paul Abraham Dukas** (Frans: [dykas]; 1 Oktober 1865 – 17 Mei 1935) was 'n Franse komponis, kritikus en pedagoog. Hy was 'n leergierige persoon met 'n ingetoë geaardheid, en was baie selfkrities. Hy het baie van sy werke versaak en selfs vernietig. 

Sy bekendste werk is die orkesstuk genaamd *L'apprenti sorcier*. Die werk se bekendheid het van sy ander werke ver oortref of oorskadu en bly dit steeds doen. Van sy ander werke is die opera *Ariane et Barbe-bleue*, 'n simfonie, twee substansiële werke vir soloklavier, en laastens 'n ballet, *La Péri*.

Op 'n tydstip toe Franse musikante verdeel was in konserwatiewe en progressiewe faksies, het Dukas nie aan een behoort nie. Hy het egter die bewondering van beide behou. Sy werke is beïnvloed deur komponiste soos Beethoven, Berlioz, Franck, d'Indy en Debussy.

Hy het gelyklopend met sy komposisieloopbaan as musiekkritikus gewerk, en het gereeld bydraes gelewer aan ten minste vyf Franse joernale. Hy is later in sy lewe aangestel as professor van komposisie by die *Conservatoire de Paris* en die *École Normale de Musique* en sy studente het Maurice Duruflé, Olivier Messiaen, Manuel Ponce en Joaquín Rodrigo ingesluit.

Vroeë lewe
----------

Dukas is gebore in Parys, die tweede seun in 'n Joodse familie van drie kinders.
Juana Smith op ouderdom 17.  
Portret deur onbekende kunstenaar.  
1815 in Parys.
**Juana María de los Dolores de León Smith, Lady Smith** (27 Maart 1798 – 12 Oktober 1872) was die vrou van Generaal Sir Harry Smith, Goewerneur van die Kaapkolonie.

Lewensskets
-----------

Sy is gebore in 'n ou Spaanse adellike familie, en was 'n afstammeling van Juan Ponce de León.

In 1812, op die ouderdom van veertien, is sy wees gelaat met slegs 'n suster, toe haar tuisdorp Badajoz vir die vierde keer tydens die Skiereilandse Oorlog beleër is. Nadat die beleg in 'n suksesvolle maar bloedige bestorming deur die Britse en Portugese magte geëindig het, het die susters beskerming teen die chaos van die beleg gesoek, en toevallig 'n paar Britse leëroffisiere ontmoet wat buite die stadsmure gekampeer het. Een van hulle was kaptein Harry Smith, van die 95ste Rifles Regiment, met wie sy 'n paar dae later getroud is.

In plaas daarvan om na haar man se familie huis toe te gaan, het sy verkies om hom saam met die weermag te vergesel. Sy het die res van die oorlog by hom gebly, die bagasietrein vergesel, in die oopte op die slagveld geslaap, vrylik tussen die troepe gery en al die ontberings van die veldtog deurstaan. Haar skoonheid, moed, gesonde oordeel en gemoedelike karakter het haar bekoorlik gemaak by die offisiere, insluitend die Hertog van Wellington, wat haar Juanita genoem het; en sy is deur die soldate verafgod.

Met die uitsondering van die Oorlog van 1812 het sy haar man in al sy ontplooiings vergesel, veral in twee poste in Suid-Afrika, waar sir Harry (hy is intussen tot ridder geslaan) as Goewerneur van Kaapkolonie en Hoë Kommissaris gedien het.

Juana Smith is op 5 Desember 1848 deur die Parlement 'n pensioen van £500 gegee ter erkenning van haar man se dienste aan die land.

Juana Smith, bekend as Lady Smith in haar latere jare, word direk herdenk in die naam van Ladysmith, KwaZulu-Natal, en Ladismith, Wes-Kaap, (beide in Suid-Afrika), sowel as indirek in die naam van Ladysmith, Brits-Columbië, Kanada.
In organiese chemie is **transesterifikasie** die proses waardeur die alkoksiegroep van 'n ester deur 'n ander alkohol uitgeruil word. Hierdie reaksies word dikwels gekataliseer deur die byvoeging van 'n suur of basis.

**Transesterifikasie**: alkohol + ester → ander soort alkohol + ander soort ester
Sure kan die reaksie kataliseer deur 'n proton te skenk aan die karbonielgroep en dit sodoende meer reaktief maak, terwyl basisse die reaksie kan kataliseer deur 'n proton vanuit die alkohol te verwyder en dit sodoende meer reaktief maak.

Transesterefikasie word gebruik in die sintese van poliëster waarin diesters transesterifikasie ondergaan met diole om makromolekules te vorm. Dimetieltereftalaat en etileenglikol reageer om polietileentereftalaat en metanol te vorm wat dan verdamp kan word om die reaksies vorentoe te dryf. Die omgekeerde reaksie (metanolise) is ook 'n voorbeeld van transesterefikasie en word gebruik om indiwiduele monomere uit poliesters te herwin.

Een van die eerste gebruike van die transesterifikasie-reaksie was die vervaardiging van biodiesel om swaarvoertuie in Suid-Afrika voor die Tweede Wêreldoorlog aan te dryf.

  


|  |  |
| --- | --- |
| Hierdie artikel is in sy geheel of gedeeltelik vanuit die Engelse Wikipedia vertaal. | 

Klik vir info oor hierdie sjabloon.
 |

|  |  |
| --- | --- |
| Normdata Edit this at Wikidata | 
* GND: 4222675-2

 |
*Zmei Gorinitsj*, deur Wiktor Wasnetsof
In die Slawiese mitologie word ’n draak onder meer **zmei** (Russies en Bulgaars), **zmi** (Ou Kerkslawies en Oekraïens), **zmaj** (Serwies, Kroaties, Bosnies en Sloweens) en **żmij** (Pools) genoem. Die meeste van dié woorde is die manlike vorm van woorde vir slang, wat gewoonlik vroulik is (soos **zmeja** in Russies).

Oos-Slawies
-----------

In Rusland en die Oekraïne het ’n sekere draakagtige figuur, **Zmei Gorinitsj**, drie koppe. Hy is groen, loop op sy agterpote, het klein voorpote en spuug vuur. Volgens een bilina word Zmei Gorinitsj doodgemaak deur Dobrinja Nikititsj. 

Ander Russiese drake (soos Toegarin Zmejewitsj) het Turkse name en simboliseer moontlik die Mongole en ander volke van die steppe. Sint Joris (George) (simbool van die Christendom) wat die draak (Satan) doodmaak, is op die stadswapen van Moskou. Sommige prehistoriese strukture, veral die Slangmuur naby Kiëf, word verbind met drake as simbole van ander volke.

Russiese drake het gewoonlik koppe in meervoude van drie. Party se koppe groei terug as al die koppe nie afgekap word nie.

Suid-Slawies
------------

*Dobrinja Nikititsj red Zabawa Poetjatitsjna van die draak Gorinitsj*, deur Iwan Bilibin
In Sloweens word ’n draak *zmaj* genoem, hoewel ’n ou woord van onsekere afkoms, *pozoj*, ook soms gebruik word. Sloweense drake het gewoonlik negatiewe eienskappe. Hulle hou egter nie altyd gevaar vir die mens in nie. Die beste voorbeeld is die Ljubljana-draak, wat dié stad bewaak en op die stadswapen pryk. 

In Macedonië, Kroasië, Bulgarye, Bosnië, Serwië en Montenegro word ’n draak *zmaj*, *zmej* of *lamja* genoem. Dit het 3, 7 of 9 koppe en spuug vuur. In Serwies en Bosnies word dit ook *aždaja* of *aždaha* genoem. Ala (in Serwies) of hala (in Bulgaars) is ’n vroulike draak, maar sy word gewoonlik as ’n aparte wese beskou. 

| * l
* b
* w
Slawiese mitologie en folklore |
| --- |
| Hoofgode | 
* Dazjbog
* Jarilo
* Marzjana
* Peroen
* Živa
* Swjatowid
* Swarog
* Triglaf
* Weles
* Zarja
* Die Zori

 |  |
| Ander gode | 
* Belobog
* Berstuk
* Tsjernobog
* Chors
* Lada
* Mat Zemlja
* Mokosj
* Oźwiena
* Porewit
* Radogost
* Rod
* Roejewit
* Stribog
* Złota Baba

 |
| Legendariese helde | 
* Aljosja Popowitsj
* Baš Čelik
* Dobrinja Nikititsj
* Ilja Moeromets • Iwan Tsarewitsj
* Ljech, Tsjech en Roes
* Libuše

 |
| Magiese figure en plante | 
* Alkonost
* Zjar-ptitsa
* Varingblom
* Gamajoen
* Raskovnik
* Simargl
* Sirin
* Zmei

 |
| Geeste en demone | 
* Ala
* Baba Jaga
* Bagiennik
* Bannik
* Bjes
* Boginki
* Domowoi
* Drekawats
* Kikimora • Kosjtsjei
* Poloednitsa
* Lesji
* Licho
* Roesalka
* Wila
* Wodjanoi

 |
| Geskrifte | 
* Boek van Weles
* Primêre Kronieke

 |
Die streek **Drakenstein** in die Boland is die vallei van die boloop van die Bergrivier sowel as die vallei van sy sytak die Dwarsrivier.

Ligging
-------

Aan die noordekant strek dit tot by die Paarl. Aan die oostekant word dit deur die Klein-Drakensteinberge, aan die suide deur die Groot-Drakensteinberge en aan die westekant deur die Simonsberg begrens. Die Helshoogtepas en Banghoek is die suidelikste punt. Paarl en Franschhoek is die grootste dorpe. Kleiner dorpe is Kylemore, Johannesdal, Pniel, Languedoc, Simondium, Groendal en Val de Vie. Twee groot opgaardamme is in die gebied, naamlik die Bergrivierdam en die Wemmershoekdam. Bridge House School en die Drakenstein-gevangenis is op die oewer van die Bergrivier. Metterjare het die suidelike deel van die area in die rigting van Franschhoek en Stellenbosch bekend geword as Groot-Drakenstein en die deel naby die Paarl aan die voet van die Du Toitskloof as Klein-Drakenstein.

Ekonomie
--------

Die ekonomie van die streek berus op toerisme en boerdery. Afgesien van druiwe lewer die plase ook pere, pruime, perskes en appelkose. Dit is die bakermat van die Suid-Afrikaanse sagtevrugtebedryf. Vanaf 1886 word vrugte na Europa uitgevoer. Deur die bemoeienis van onder andere Cecil John Rhodes, Leander Starr Jameson, Abe Bailey en Henry Ernest Pickstone is Rhodes Fruit Farms (RFF) gestig en het verskeie van die historiese plase onder die firma se beheer gekom.

Geskiedenis
-----------

Huis Drakensteyn
Simon van der Stel het die streek vernoem na kommissaris-generaal Hendrik Adriaan van Reede tot Drakestein wat die Kaap in 1687 besoek het op sy reis na Nederlands-Indië. Hy was die broer van Gerard van Reede wat die eienaar van die landhuis Drakensteyn was. Vandag is dit die eiendom van prinses Beatrix, die vroeër koningin van Nederland. In Oktober 1687 het Van der Stel in die streek Drakenstein ‘n 29 plase beskikbaar gestel vir boerdery. Teenswoordig het nog verskeie hul oorspronklike name, soos byvoorbeeld Boschendal, Rhône, Bien Donné, Lekkerwyn, La Motte, Bellingham, Languedoc, Delta, La Provence en Bethlehem (Kylemore).

Lees ook
--------

* Lys van streeksname in Suid-Afrika

Bibliografie
------------

* Bulpin, T.V.: Discovering Southern Africa. Kaapstad: Books of Africa, 1983. ISBN 0-949956-17-1
* Slingsby, Peter: Cape Winelands, the map. Muizenberg: Baardskeerder, 2010. ISBN 978-1-920377-05-2
|  |
| --- |
| **Museumdorp Düppel** |
|  |
| 'n Gerekonstrueerde 13de eeuse woonhuis |
| 

---

 |
| Plek | Berlyn |
| Land | Duitsland |
| Openingsjaar | 1975 |
| Tipe museum | Opelugmuseum |
| Webtuiste | *www.dueppel.de* |

Die **Museumdorp Düppel** (Duits: *Museumsdorf Düppel*) is 'n opelugmuseum wat in 1975 naby die natuurbewaringsgebied Krummes Fenn in die destydse Berlynse distrik Zehlendorf (tans Steglitz-Zehlendorf) gestig is. Die museum, wat deel uitmaak van die *Stiftung Stadtmuseum Berlin* (Stigting Stadsmuseum Berlyn), is 'n poging om 'n hele dorp met sy natuurlike omgewing, soos dit in die middeleeue sowat 800 jaar gelede bestaan het, te rekonstrueer.

Geskiedenis
-----------

'n Gerekonstrueerde graanstoorhuis (13de eeu)
Argeologiese vondse dui daarop dat die eerste bewoners hulle omstreeks 1170 in die gebied van die huidige stadsbuurt Düppel gevestig het - net veertien jaar nadat die Mark Brandenburg, 'n oorspronklik Slawiese streek, deur die Askaniër Albrecht die Beer verower is. Heel waarskynlik het daar in die nabyheid reeds 'n ouer Slawiese dorp bestaan. Die datering van argeologiese vondse laat navorsers vermoed dat die nedersetting in die eerste helfte van die 13de eeu deur 'n gemengde Slawies-Duitse bevolking bewoon is. Die twee etniese groepe het blykbaar vreedsaam naas mekaar geleef, onderling getrou en uiteindelik met mekaar versmelt.

Omstreeks 1230 was daar altesaam 16 plase in die dorp wat vir verdedigingsdoeleindes hoefystervormig rondom 'n groot dorpsplein, wat deur die gemeenskap as weiveld gebruik is, gebou is. Die dorp het later 'n *Wüstung* geword nadat die bevolking die nedersetting verlaat het. Die dorp is deur argeoloë opgegrawe, gerekonstrueer en tans gedurende die somermaande toeganklik vir besoekers.
Abraham Fouché (1968).
**Abraham Fouché** (1889–1982) was ’n Afrikaanse digter.

Lewe en werk
------------

Abraham Fouché was op 3 April 1889 in die distrik George gebore. Hier ontvang hy sy eerste onderrig op ’n plaasskooltjie. Later is hy argitek op Mosselbaai, winkelier in Langkloof en vir dertig jaar werksaam in die versekeringsbedryf. Nadat hy die doktorsgraad in Sielkunde behaal, vestig hy hom in Linden in Johannesburg en praktiseer as ’n terapeutiese sielkundige. Hy is in 1982 oorlede.

Skryfwerk
---------

Sy kinderversies word in ’n opeenvolging van bundels versamel, eers die vroeë "*Kleuterklankies*" in 1938 en daarna in "*Kleinverse vir kinders*", "*Waterhoendertjies en ander kinderversies*" en "*Kinderversies*", terwyl hy in "*Karetten die klipkopman*" San-stories vir die jeug oorvertel.

Sy debuut as digter vir volwassenes maak hy met "*Tiende van die oes*". Hierin bundel hy verse oor die natuurskoon en die verganklikheid van alle dinge, met die filosofiese onderbou om geleenthede aan te gryp. Die gedig "*Tafels van vermenigvuldiging*" word getoonset en professioneel opgeneem. Die San is die sentrale tema van sy gedigte in die bundels "*Weeskinders van die hemelgod*" en "*Boesmanverse*", waarin hy uitvoerig gebruik maak van die beeldspraak en idioom van die San. Van sy verse word getoonset deur onder andere Stefans Grové. Sy gedigte word ook opgeneem in verskeie versamelbundels, waaronder "*Groot verseboek*", "*Uit ons digkuns*", "*Kleuterverseboek*", "*Nuwe Kleuterverseboek*",  "*Kleinverseboek*", "*Nuwe Kleinverseboek*", "*Land van sonlig en van sterre*", "*Die mooiste Afrikaanse liefdesgedigte*" en "*Die Afrikaanse poësie in ’n duisend en enkele gedigte*".

 Publikasies
------------

| Jaar | Publikasies |
| --- | --- |
| 1938 | Kleuterklankies |
| 1956 | Tiende van die oes |
| 1964 | Kleinverse vir kinders |
| 1965 | Waterhoendertjies en ander kinderversies |
| 1967 | Weeskinders van die hemelgod |
| 1969 | Kinderversies |
|  | Karetten die klipkopman |
| 1972 | Boesmanverse |

Bronnelys
---------

### Boeke

* Antonissen, Rob: "Kern en tooi". Nasou Beperk. Eerste uitgawe. Eerste druk. Elsiesrivier. 1963.
* Buning, T.J.: "Uit ons digkuns". J.L. van Schaik-Uitgewers. Pretoria. Nuwe omgewerkte druk. 1960.
* Dekker, G.: "Afrikaanse Literatuurgeskiedenis". Nasou Beperk. Kaapstad. Elfde druk. 1970.
* Kannemeyer, J.C.: "Geskiedenis van die Afrikaanse literatuur 1". Academica, Pretoria en Kaapstad. Tweede druk. 1984.
* Kannemeyer, J.C.; "Geskiedenis van die Afrikaanse literatuur 2". Academica, Pretoria, Kaapstad en Johannesburg. Eerste uitgawe. Eerste druk. 1983.
* Kannemeyer, J.C.: "Die Afrikaanse literatuur 1652-2004". Human & Rousseau. Kaapstad en Pretoria. Eerste uitgawe .2005.
* Van Coller, H.P. (red.): "Perspektief en Profiel Deel 2". J.L. van Schaik-Uitgewers. Pretoria. Eerste uitgawe. 1999.

### Internet

* Esaach:
* Steyn, Riaan. Beeld:
* Worldcat:

### Resensies

1. ↑  Antonissen, Rob "Standpunte" Nuwe reeks 17 en 18, Mei-Desember 1957
2. ↑  Antonissen, Rob "Kern en tooi" Nasou Beperk Eerste uitgawe Eerste druk Elsiesrivier 1963
***The Cape Town Affair*** is die regisseur Robert D. Webb se glansspioenfilm van 1967, vervaardig deur 20th Century Fox saam met Killarney Film Studios in Suid-Afrika. Claire Trevor, James Brolin en Jacqueline Bisset speel in die rolprent. Die film is 'n oormaak van die rolprent *Pickup on South Street* uit 1953. 

Dit was Brolin se eerste hoofrol. Beide hy en Bisset was onder kontrak by Fox. Hy het later gesê "Ek het nie baie daarvan gehou nie, maar ons [hy en Bisset] was nie sleg nie."

Storielyn
---------

Suid-Afrikaanse geheime agente probeer 'n vertroulike mikrofilm red voordat die kommuniste dit in die hande kry.

Rolverdeling
------------

* Claire Trevor as Sam Williams
* James Brolin as Skip McCoy
* Jacqueline Bisset as Candy
* Bob Courtney as Kaptein Herrick, Veiligheidspolisie
* John Whiteley as Joey
* Gordon Mulholland as Sersant-Majoor Du Plessis
* Siegfried Mynhardt as Fenton
* James Gordon White as Sersant Beukes
* Gabriel Bayman as Mohammed the Fence
* Raymond Matuson as Lighting Louis / Espinosa
* Patrick Mynhardt as Myburgh

Produksie
---------

Sommige van die Kaapstad-tonele sluit in Longstraat, woonstelle langs Beachweg in Mouille Point en Groenpunt, die hawe waar nou die Waterfront is, die middestad naby die treinstasie en die stadsaal.

Ontvangs
--------

Kommentators beskryf die film as vervelig, traag, met swak toneelspel en langdradig. Die film skets egter 'n interessante prentjie van die lewe in Suid-Afrika onder apartheid, gesien vanuit die oogpunt van die amptelike regeringsbeleid. Al die hoofkarakters is wit en selfs straattonele bevat min nie-blankes.
***Geotrichum fragrans*** is 'n swamspesie.

Broodwortel
-----------

*G. fragrans* word natuurlik aangetref in afvalwater van die broodwortelverwerking in Brasilië, waar hierdie afvalwater *manipueira* genoem word. *Manipueira* is vervuilend en daar word gesoek na oplossings van dié probleem.*G. fragrans* is aërobies en bestand teen sianied. Die afvalwater bevat naas sianied ook baie organiese stowwe. Daaronder is heelparty suikers, soos dekstrien (2,6%), maltose (1,4%), sukrose (32,1%), glukose (38,2%) en fruktose (25,6%). Die gemiddelde suikerinhoud is 58,2 [g/L]. Die chemiese suurstofbehoefte (COD) is hoog: 60.000 [mg/L]. Fermentasie deur *G. fragrans* verlaag dit met 40%, terwyl dit in 12 uur 12,8 g/L biomassa produseer.

Navorsing wat *G. fragrans* geteel het op *manipueira* het gewys dat hiedie organisme reukstowwe vervaardig wat dalk nuttige produkte kan oplewer. Een daarvan is etielasetaat wat die dampe fruitig maak. Ander stowwe is 1-butanol, 3-metiel-1-butanol (isoamielalkohol), 2-metiel-1-butanol, 1,3-butaandiol en fenieletanol; etielpropionaat, 2-metiel-etiel-propionaat en 2-metielpropaansuur.
Broodwortel
Die **broodwortel** word verkry van die **broodwortelplant** (*Manihot esculenta*) en is veral in die tropiese lande 'n belangrike voedselbron. Dit word ook kassawe of maniok genoem. Die wortels bevat baie water en stysel, maar min proteïene, min vitamiene en byna geen vette nie. Dit word hoofsaaklik gebruik vir die setmeel daarin, waarvan onder meer brood gebak kan word.

Broodwortelplant
----------------

Broodwortelplante
Die broodwortelplant is houtagtig en het handvormige blare wat diep ingesny is en meestal uit 5 tot 7 lobbe bestaan. Die setmeel of stysel word in die wortels opgegaar. Die plant aard die beste in ŉ warm, vogtige klimaat, veral tussen ongeveer 30˚ NB of 30˚ SB. Die temperatuur moet verkieslik hoër as 10 ˚C wees en die reënval kan wissel tussen 500 tot 5000 mm per jaar. Die volwasse plant is redelik droogtebestand. Broodwortelplante kan in uiters arm grond groei en steeds 'n redelike oes lewer. 

Hulle word normaalweg nie volgens vasgestelde seisoene geoes nie, maar volgens voedselbehoeftes benut. Die groeiperiode is gewoonlik van 6 tot 12 maande, of kan strek tot 18 maande, wanneer dit die beste setmeelproduksie lewer.

Geskiedenis
-----------

Die plant stam uit Sentraal-Amerika en uit Brasilië. Die Portugese het reeds in 1494 daaroor geskryf en het dit in die 16de eeu na Afrika uitgevoer. In Asië het dit eers in 1835 bekend geword, maar in die tydperk 1919-1941 is 98% van broodwortelmeel op Java geproduseer.

Voedselbron
-----------

In sommige tropiese gebiede het die broodwortels as gevolg van die geweldige toename in die bevolkingstal die stapelvoedsel geword. Dit het belangrike graangewasse, soos byvoorbeeld rys, vervang en kan wanvoeding veroorsaak as daar nie aanvullende kosse by die dieet gevoeg word nie. Die broodwortel het nie naastenby die voedingswaarde van graan nie en kan met uitsluitlike inname eiwitvlakke gevaarlik laag laat daal. Die jong blare kan egter as 'n groente gebruik word omdat dit ryk is aan eiwitte (proteïene). 

Vir menslike inname moet spesiale voorsorg getref word voordat die broodwortel geëet word. Die wortels bevat 'n sianogeen-glukosied, wat onder die invloed van 'n sekere ensiem blousuur (HCN) vorm. Die gifstof kan verwyder word deur die wortels te rasper, dit te laat gis en daarna te verhit. Deur dit net te kook, kan die ensiem vernietig word, hoewel dit dan nog glukosied bevat, wat op sigself egter nie giftig is nie. Die belangrikste lande waar die broodwortel gekweek word, is Brasilië, Indonesië, Nigerië, DR Kongo, Thailand, Indië en Burundi. 

Behalwe vir menslike gebruik word die wortels ook as veevoer verwerk en dikwels in die vorm van gedroogte korrels na ander gebiede uitgevoer. In Suid-Afrika word die broodwortel gekweek vir die bereiding van tapioka, 'n korrelrige meelstof wat onder andere in nageregte gebruik word.

Kyk ook
-------

* *Geotrichum fragrans*
The Cloisters, soos gesien vanaf die ingang tot die museumkompleks
**The Cloisters** is 'n museum in Fort Tryon Park in Washington Heights, Manhattan, New York, wat op Europese Middeleeuse boukuns, beeldhoukuns en dekoratiewe kunste fokus, waarby die klemtoon op die Romaanse en Gotiese stylperiodes val. Die museum, wat deur die *Metropolitan Museum of Art (MoMA)* bestuur word (en derhalwe dikwels ook ***The Met Cloisters*** genoem word), vertoon sy omvattende versameling van Middeleeuse kunswerke in die gerekonstrueerde argitektoniese konteks van Franse kloosters - vandaar ook sy naam. 

Die museumkompleks het rondom vier kloosters ontstaan - Cuxa, Saint-Guilhem, Bonnefont en Trie - wat deur die Amerikaanse beeldhouer en kunshandelaar George Grey Barnard (1863–1938) in Europa gekoop is. Hulle is daar tussen 1934 en 1939 uitmekaargehaal en vervolgens na New York verskeep. Die kloosterfragmente is deur die finansier en filantrop John D. Rockefeller, Jr. vir die museum gekoop wat op 'n heuwel bo-oor die Hudsonrivier ontstaan en sy deure op 10 Mei 1938 vir die publiek geopen het. Die kunswerke, wat hier uitgestal word, het hul oorsprong onder meer in die versamelings van J. P. Morgan en Joseph Brummer.
**Godot** is 'n 2D-en 3D - kruis-platform versoenbaar rekenaarspeletjie enjin vrygestel as oopbron sagteware onder die MIT lisensie. Dit was aanvanklik ontwikkel vir verskeie maatskappye in Latyns-Amerika voor sy openbare vrystelling. Die ontwikkeling omgewing werk met Windows, macOS, Linux, Android, en Webblaaiers – en kan speletjies skep wat PC, konsole, mobiele en web platform teiken.

Oorsig
------

Godot se doel is om 'n volle geïntegreerde speletjieontwikkelingsomgewing aan te bied. Dit laat ontwikkelaars 'n speletjie van nuuts af te skep, sonder om enige ander gereedskap gebruik, behalwe dié wat gebruik word vir die skep van inhoud (kuns bates, musiek , ens.). Die argitektuur is gebou rondom 'n konsep van 'n boom van geneste "tonele". Al die speletjie hulpbronne, van die skrifte tot grafiese bates, is gered as deel van die rekenaar se lêer stelsel (eerder as in 'n databasis). Hierdie stoor oplossing is bedoel om dit makliker te maak vir die speletjie ontwikkeling spanne om saam te werk op die scriptkode met behulp van weergawe beheer.

Gebruik
-------

Baie speletjies deur OKAM Studio is gemaak met Godot, insluitend *Dog Mendonça & Pizza Boy*, wat gebruik maak van die Escoria avontuur speletjie uitbreiding. Verder, is dit gebruik in Wes-Virginië se hoërskool kurrikulum, as gevolg van sy gemak van gebruik vir nie-programmeerders en wat beskryf word as 'n "rykdom van leer materiaal wat reeds bestaan vir die sagteware".
**Hawaiian Airlines** (IATA-kode: **HA**, ICAO-kode: **HAL**, Roepsein: Hawaiian) is 'n Amerikaanse lugredery gebaseer in Hawaii. Die redery se hooflughawe is Daniel K. Inouye Internasionale Lughawe in Honolulu.

HAL het kodedeelooreenkomste met die volgende rederye:

* Air China
* American Airlines
* China Airlines
* Delta Air Lines
* Japan Airlines
* JetBlue
* Korean Air
* Philippine Airlines
* Turkish Airlines
* United Airlines
* Virgin Australia

Hawaiian Airlines het in 1929 as Inter-Island Airways begin met vlugte van Honolulu na Hilo via Molokai en Maui. In 1941 is die naam verander na Hawaiian Airlines.

Bestemmings
-----------

Hawaiian Airlines bied die volgende bestemmings aan in Maart 2013:

### Binnelands

Hilo, Honolulu, Kahului, Kailua, Las Vegas, Lihue, Los Angeles, New York, Oakland (Kalifornië), Portland (Oregon), Phoenix, Sacramento, San Diego, San Francisco, San José (Kalifornië), Seattle/Tacoma.

### Internasionaal

Auckland, Fukuoka, Manila, Osaka, Pago Pago, Papeete, Sapporo, Seoel (Incheon Internasionale Lughawe), Sydney, Tokio (Lughawe Haneda)

Vloot
-----

Die vloot van Hawaiian Airlines het in Februarie 2020 bestaan uit:

**Hawaiian Airlines vloot**| Vliegtuigsoort | Aantal |
| --- | --- |
| Boeing 717-200 | 20 |
| Airbus A321Neo | 17 |
| Airbus A330-200 | 24 |
| ATR 42-500 | 7 |
**Mustafa IV** (Ottomaanse Turks: مصطفى رابع, moderne Turks: IV.Mustafa; 8 September 1779 – 15/16 November 1808) was die seun van Abdülhamid I en vir ’n kort rukkie (van 1807 tot 1808) sultan van die Ottomaanse Ryk.

Hy en sy broer, die latere Mahmoed II, was die laaste oorblywende manlike lede van die Huis van Osman ná die moord op hul neef, die hervormer Selim III. Selim het groot hervormings probeer deurvoer, maar dit was nie gewild onder die paleiswag nie. Hulle het gerebelleer, Selim laat gevange neem en Mustafa op die troon geplaas.

Mustafa se kort bewind was stormagtig. Ná sy troonbestyging het die paleiswag amok gemaak en almal vermoor wat Selim ondersteun het. Intussen het ’n groot leër onder aanvoering van ’n voorstander van die hervormings na Konstantinopel opgeruk om Selim te red. In ’n poging om sy posisie te verseker het Mustafa gelas dat Selim en sy broer vermoor word. Selim is vermoor, maar sy broer het weggekruip.

Die leër het Mustafa by hul aankoms in die hoofstad van die troon gesit en deur Mahmoed vervang. Sy kort bewind het gekeer dat hy die hervormings omkeer, en dit het voortgegaan onder Mahmoed. Mahmoed het Mustafa later laat vermoor.

Hierdie artikel is vertaal vanuit die Engelse Wikipedia

| * l
* b
* w
Ottomaanse sultans volgens tydperk |
| --- |
| Opgang (1299-1453) | 
* Osman I
* Orhan
* Murat I
* Bajezid I
* (Tussenregering)
* Mehmet I
* Murat II
* Mehmet II

 |  |
| Groei (1453–1683) | 
* Bajezid II
* Selim I
* Süleyman die Manjifieke
* Selim II
* Murat III
* Mehmet III
* Ahmet I
* Mustafa I
* Osman II
* Murat IV
* Ibrahim
* Mehmet IV

 |
| Stagnasie (1683–1827)  | 
* Süleyman II
* Ahmet II
* Mustafa II
* Ahmet III
* Mahmoed I
* Osman III
* Mustafa III
* Abdülhamid I
* Selim III
* Mustafa IV
* Mahmoed II

 |
| Verval (1828–1908) | 
* Abdülmecid I
* Abdülaziz
* Murat V
* Abdülhamid II

 |
| Ondergang (1908–1923) | 
* Mehmet V
* Mehmet VI
* Abdülmecid II

 |

|  |  |
| --- | --- |
| Normdata Edit this at Wikidata | 
* GND: 1056032464
* ISNI: 0000 0000 4186 1617
* LCCN: no2002017767
* VIAF: 63671496
* WorldCat Identities: lccn-no2002017767

 |
Die **Kaalvoetvrou-standbeeld** is ongeveer twaalf kilometer van die Retiefklip af geleë en staan aan die bokant van die Retiefpas op die plaas Scheepershoek naby Kerkenberg. Dit gedenk die ‘opstand’ van Voortrekkervroue teen die Britse regering in Natal in 1842.

Die Voortrekkerbeweging van die Oranje-Vrystaat het in 1977 'n lewensgrootte beeld van 'n kaalvoet-Voortrekkervrou laat maak en hier laat oprig. Die beeld is op 12 Oktober 1977 deur mnr Fanie Maree, destyds eienaar van die plaas, onthul. Die beeldhouer was Alfonso Smuts.

Die Kaalvoetvrou-standbeeld

Historiese agtergrond
---------------------

Die Boererepubliek van Natal het in 1839 tot stand gekom. Op 15 Julie 1842 onderteken die Volksraad egter 'n deklarasie van onderwerping aan die gesag van die Britse koningin. 'n Gedeelte van die Natalse burgers het dit so aanvaar, maar na urelange onderhandelings met kol. Henry Cloete, het dit geblyk dat Brittanje nie net in die kuslyn belangstel nie. Die mans het die situasie geredelik aanvaar, maar nie die vroue van Pietermaritzburg nie. Onder leiding van Susanna Smit, vrou van eerwaarde Erasmus Smit (geestelike leier van die trek) en suster van Gerrit Maritz, het 'n afvaardiging vroue bykans drie uur lank met die kolonel onderhandel. Hulle het hom meegedeel dat hulle die reg het om oor die toekoms van hulle land te praat, aangesien hulle net soveel aandeel in die veldslae en ontberinge as die mans gehad het. Hy is ook vertel van die bittere lyding en beproewinge van die trekpad. Die gesprek is afgesluit met 'n waarskuwing wat dié Afrikaner-gebore offisier van die Britse mag ontstel het: "Ons loop liewer kaalvoet terug oor die Drakensberg as om onder Britse juk te buig."

Die standbeeld is 'n landmerk van een van die min bekende historiese terreine wat met die Groot Trek en die trekkerleier Piet Retief geassosieer word. Daar het 66 waens teen hierdie roete die steil berg afgetrek.

In 2002 het die Voortrekkers van die Vrystaat die versorging van die beeld en die terrein aan die Voortrekkermonument oorgedra. Met die besluit in 2012 om die Kerkenbergterrein aan die Erfenisstigting oor te dra, is die versorging van die beeld ook deur die Voortrekkermonument aan die Erfenisstigting oorgedra.

Bronne
------

* Die Erfenisstigting, 2016. *ES en Stand van Groot Trek verwante erfenishulpbronne*. Pretoria
**Eienskappe**| **Algemeen** |
| --- |
| Naam | Sesiumchloried |
| Struktuurformule vanStruktuurformule van  |  |
| Chemiese formule | CsCl |
| Molêre massa | 168.36 |
| CAS-nommer | 7647-17-8   |
| Voorkoms | vastestof |
| **Fasegedrag**   |
| Selkonstantes | a =412 pm   |
| Ruimtegroep | Pm3m  |
| Nommer | 221   |
| Strukturbericht | B2 |
| Smeltpunt | 645 °C |
| Kookpunt | 1290 °C |
| Digtheid | 4 (rel. water) |
| Oplosbaarheid | opl. in water, metanol |
| **Suur-basis eienskappe** |
| pKa |  |
| **Veiligheid** |
| Flitspunt | geen  |
| LD50 | 2600 mg/kg (in rotte) |
| Tensy anders vermeld is alle data vir standaardtemperatuur en -druk toestande. |
|   |  |

**Sesiumchloried** is 'n sout van die alkalimetaal sesium en die suur waterstofchloried.

Kristalstruktuur
----------------

Die stof het 'n eenvoudige kubiese struktuur met 'n primitiewe kubiese rooster. Dit het een formule-eenheid per sel (Z=1) en 'n Cs atoom in die (1a) Wyckoff-posisie (0,0,0) en 'n Cl atoom in die 1b posisie (½,½,½). Hierdie stof is die argetipe van die B2-struktuur in die strukturbericht-klassifikasie.
Daar is talle stowwe wat hierdie tipe struktuur het of 'n struktuur wat hiervan afgelei is.

Dit is 'n stof met ioniese binding. Die Cs+-katioon word omring deur 'n kubus van agt chloried-anione. Die anioon word ook deur 'n kubus van katione omring.

Biologiese eienskappe
---------------------

Sesiumchloried is in kankerterapie aangewend asook in eksperimentele modelle wat ventrikulêre aritmie opwek. Blootstelling aan die stof oor 270 dae veroorsaak egter breuke in die DNS van muise wat die genotoksiese en sitotoksiese eienskappe van hierdie stof demonstreer.
Die **Soechoi Su-15** is 'n Sowjet vegvliegtuig. NAVO se kodenaam vir die vliegtuig is *Flagon*. Die Su-15 was baie vinnig en gebruik in 'n onderskeppingsrol regoor die USSR. Dit was toegerus met langstrek lug-tot-lug missiele. Ongeveer 1,500 van die vliegtuie was gebaseer by Sowjet *PVO-Strany* tuis verdediging eenhede. Hulle was ontplooi om NAVO bomwerpers te onderskep en vernietig met feitlik geen kans om in luggevegte met ander vegvliegtuie betrokke te raak nie.

Die Su-15 was ontwerp om die *Soechoi Su-11* te vervang. Die Su-15 *Flagon-A* was die eerste keer gesien in 1967 tydens die Lugvaart Skoudag. Dit is 'n twee motor ontwerp, ontwikkel van die Su-11 maar die lug inlate is geskuif na die kante om plek te maak vir die radar koepel in die neus. Dit was ook toegerus met 'n tru-radar en het deel gebly van die Su-15 familie.

Die Su-15, in sy onderskeppingsrol, was beheer vanaf beheersentrums op die grond. Die bekendste missie het op 1 September 1983 gebeur waar die Su-15 bekend geraak het toe Majoor Vassily Kasmin Koreaanse vlug 007 afgeskiet het met twee Anab AA-3 lug-tot-lug missiele. Die Boeing 747 was ongeveer 400 km van koers af oor Russiese lugruim toe dit afgeskiet is. Al 269 persone aan boord het gesterf in die voorval. Majoor Kasmin het waarsku skote met sy kanon afgevuur en toe geen reaksie verkry is nie het grond beheer hom die instruksie gegee om die vliegtuig af te skiet. Hy die missiele van af 'n afstand van 800 m gevuur.

Die *Flagon D* was die eerste model wat in groot getalle vervaardig is. Dit het verskil van die A-model deurdat die vlerke groter was met 'n kinkel in die voorste rant. Die E-model was ook in groot getalle geproduseer. Dit het oor kragtiger motors beskik, die luginlate was daarvoor groter gemaak. Die F-model was die finale produk in die familie en in diens gestel in 1975. Weereens was die motors kragtiger, verbeterde radar met 'n verbeterde koepel waarin dit geïnstalleer is en plek vir 23mm kanonne.

Tegniese besonderhede
---------------------

Besonderhede van die Soechoi Su-15 Flagon-F:| Item | Statistiek |
| --- | --- |
| Aantal motors | 2 |
| Tipe motor | Straalmotor |
| Vervaardiger | Tumansky R-13F2 turbostraal met nabrander |
| Kraglewering per motor | 7 200 kg stukrag |
| Vlerkspan | 10,53 m |
| Lengte | 21,33m |
| Hoogte | 5,1 m |
| Vlerkoppervlakte | 36,0 m2 |
| Maksimum opstygmassa | 18 000 kg |
| Maksimum snelheid | 2 230 km/h |
| Operasionele hoogte | 20 000 |
| Togafstand | 725 km |
| Klimvermoë | 10 670 m per minuut |
| Bewapening | Vier AA-3 Anab mediumstrek lug-tot-lug missiele onder vlerketwee AA-8 Aphid kortstrek lug-tot-lug missiele aanboordtwee posisies vir 23 mm kanonne |

Sien ook
--------

* Lys van vegvliegtuie

Bron
----

* Crosby, Francis: *THE WORLD ENCYCLOPEDIA OF FIGHTERS & BOMBERS*. 2015. ISBN 978-1-84476-917-9
Roos, hydrangea en calla troue blomruiker
Krans verkopers in Vrindavan, Indië
'n blommemark in Viëtnam
**Snyblomme** is blomme of blomknoppe (dikwels met sommige stingel en blaare) wat gesny is van die plant wat dit dra. Dit word gewoonlik van die plant verwyder vir dekoratiewe gebruik. Tipiese gebruike is in vaas uitstallings, kranse  en slingers. Baie tuiniers oes hul eie snyblomme uit huistuine, maar daar is 'n beduidende blomme-bedryf vir snyblomme in meeste lande. Die plante wat gesny word, wissel volgens klimaat, kultuur en die plaaslike welvaart. Dikwels word die plante spesifiek vir die doel gekweek, in veld- of kweekhuisomstandighede. Snyblomme kan ook uit die natuur geoes word.

Snyblomme is 'n belangrike siergewas. Die verbouing en handel van blomme is 'n spesialisering in tuinbou, spesifiek blombou.

Verbouing
---------

Snyblomverbouing is intensief, gewoonlik op grond van kweekhuis monokultuur, en benodig groot hoeveelhede baie giftige plaagdoders, oorblyfsels waarvan dikwels nog steeds in blommewinkels op ingevoerde blomme gevind kan word.

Hierdie feite het die ontwikkeling van bewegings soos "Slow Flowers" aangespoor, wat volhoubare blomme verbou in die verbruikersland (VSA, Kanada) self.

Gebruike
--------

'n Algemene gebruik is vir bloemiste, gewoonlik vir versiering in 'n huis of gebou. Die snyblomme word gewoonlik in 'n vaas geplaas. 'n Aantal soortgelyke soorte versierings word gebruik, veral in groter geboue en by geleenthede soos troues. Hierdie is dikwels versier met addisionele blare.

In sommige kulture is die gebruik van snyblomme hoofsaaklik vir aanbidding; dit kan veral in die suide en suidooste Asië gesien word.

Soms word die blomme gepluk eerder as gesny, sonder enige noemenswaardige blaar of stingel. Sulke blomme kan gebruik word om hare te dra of in 'n knoopsgat. Massas blomme kan gebruik word vir besprenkeling, op 'n soortgelyke manier as konfetti.

Slingers, kranse en blomruikers is belangrike afgeleide produkte en toegevoegde waarde.

Sien ook
--------

* Blommerangskikking